paragraph_text: Leksikon je filmovima posvetio gotovo 1.000 članaka koji donose nazive filmova na hrvatskom i izvorniku, tehničke podatke, imena redatelja, scenarista, snimatelja, skladatelja i glavnih glumaca, kratke opise fabule te interpretacije popraćene recepcijom i dodijeljenim nagradama. Osim igranih filmova, Leksikon obrađuje i pojedine antologijske dokumentarne i animirane filmove. Ostatak od preko 1.000 članaka su biografski članci, koji obrađuju redatelje i glumce te najistaknutije snimatelje, scenariste, scenografe, kostimografe, skladatelje i producente te članci posvećeni definicijama filmoloških pojmova i profesija, žanrova, stilskih formacija i smjerova. Napose je i komplementarno zastupljena kultura hrvatskog filma.